khistorydata/jeongjo-sjw-relations huggingface dataset:
정조 15년
以慶尙左道京試官徐榮輔民弊條例書啓傳于徐龍輔曰豐基卽景慕宮胎封邑也所重何如雖無民弊宜有拔例撫摩之政觀此書啓邑民切苦之瘼若此此豈一刻任置處乎當初原代之犯禁何辜于今民而年前所謂變通反增弊瘼旣聞之後何可較計未還作田米原代租竝以租名色入錄仍以時捧穀依詳定價發賣事及已還作未發賣田米餘數亦卽發賣事竝依書啓施行令道伯嚴飭令地方官親執擧行俾實惠下究順興事還弊民瘼旣如彼倍蓰於豐基且況昨年鄰邑裒益之政咸陽曠蕩之擧順邑之民寧或未聞知特以原代積弊之朝家所不知營邑不能上聞以致獨漏民之蚩蚩必曰朝廷何爲有此不均之政云而向隅竊歎勢所必然何聞之晩也救民倒懸多寡不須論順興原代穀亦依豐基例以見在穀釐正穀簿仍以時捧穀依詳定價發賣而當賣石數夥然如難一時作錢先從己分條發賣明年則以原代分給仍令作錢自今較戶量穀相當留置事令廟堂卽爲分付擧行形止仍令消詳狀聞而嚴飭地方官洞諭民人使順民快免塗炭之苦事一體措辭行會兩邑釐弊後添耗若前則其弊當自如此則令左相知悉竝與發賣錢區處事草記而兩邑盡分條釐弊事榮川位太七八倍甲徵事忠州兩面火田降贖事忠州營納船弊事竝令京試官特書啓往言于大臣仍以耳目所聞見詳傳於大臣令廟堂參量論理草記稟處
정조 15년
以京畿監司徐鼎修狀啓晝停所形便論別地啓事傳于洪仁浩曰新峴作路之不載於騰錄特適然至於戞過火巢開除樹木萬萬不可矣今番晝停所依丙辰年例以新峴右邊通曠處爲之若此則由新峴頗迃回云而迃回之弊小戞過之嫌大如是定式實合便宜以此分付植炬則只出宮晝停所爲之事分付
정조 15년
奎章閣啓曰御眞圖寫間十年擧行曾有先朝定式甲午一本癸丑二本癸辛翌年甲子三本癸酉後五年丁丑二本癸未一本癸巳二本圖寫奉安或設都監擧行或自尙方擧行而謹考閣志辛丑有敎曰追先朝己行之規寓今日紹述之意自今伊始每十年寫一本而依天章閣奉御容之例奉安于奎章閣仍命閣臣尙方臣監董而奉御眞儀節亦爲載錄今年辛亥爲間十年當次謹當依先朝成憲辛丑下敎遵例奉行矣設都監與自尙方擧行何以爲之日子亦以何間推擇乎敢稟傳曰以今月念後來月旬前推擇而設都監一款張大今番置之諸具皆當內下監董則閣臣中受點而只以尙方提調戶曹該房郞廳服同擧行事分付可也
정조 15년
以副修撰韓光植牌不進罷職傳旨傳于徐龍輔曰只推
정조 15년
以禁府都囚徒傳于林濟遠曰姜碩璜保放
정조 15년
以守禦使鄭昌順狀啓斥候傳語軍站所軍數開錄事傳于林濟遠曰先朝丙辰旣有從約之下敎則敢不遵行乎依丙辰年例爲之事回諭
정조 15년
徐龍輔以內醫院都提調意啓曰駞酪粥自十月初一日當爲封進依前例擧行事預爲分付司僕寺之意敢啓傳曰待日寒封進可也
정조 15년
洪仁浩以備邊司言啓曰因前全羅都事申獻朝書啓有草記稟處之命矣取見其書啓則所論邑弊民瘼其條有八其一軍政之弊也弊源之專由於班戶校院官軍官不特本道爲然諸道莫不皆然此則人孰不知而至於契坊村之初不簽丁實他道之所不聞者凡此四弊書啓中臚列甚詳不必疊床而其所救弊之方廟堂之紙上申飭未必有畢竟實效此等設施惟在道臣之嚴束守宰期於一番釐革之如何耳救弊云云非有別般奇策班戶則査其眞僞而汰定之校院則從其實數而減削之軍官則只曾經首校者之子使之免役而孫則不敢稱托哨官將官只許自已免役契防則或有不得不使役之處則只許煙役除減可矣苟如是則軍丁似或有裕殘民不至偏苦而但念道臣守宰不以任怨爲心必有延拖圖免之患設令決意行之設施之際不得其要則一路繹騷之患難保其必無申飭諸道臣量宜擧行使之一半分有益於至窮之民恐不可已其二還穀移轉之弊也此則因本道京試官書啓已命集錢區處今不必更論至於營閫作錢之嚴立科條穀少處價雖高而勿爲穀多邑雖價低而爲之者雖是救弊之第一先務此則道臣閫帥必皆以不愛錢者差遣然後方可責之道帥臣遞去之後又必皆不受錢者差代十年如是二十年如是方可以有效此豈可成之事乎雖然其中自好之人亦必惻然於斯言第爲申飭恐無不可其三長城府牟還作錢租之請也牟還之多本爲民弊長城之民以此而不得保存則事甚矜惻分付道臣量宜作租之詳細啓聞後許施恐合事宜其四全州府糧餉屯減稅事也陳地徵稅果如書啓中所言則豈可以軍需之故而不爲恤民乎雖然不可以屯民輩呼訴遽爾蠲減令道臣申飭本官從實踏驗報來後更爲處決恐或未晩其五興德萬頃軍摠太多之弊也軍政救弊之策上項第一條旣有陳列若依此通變則兩邑亦當在息肩之中不必別有指揮其六人吏額數汰減事也我國下吏本無廩料此國家使之斂食於民也當初設法己極可訝而全州靈光雖曰大邑吏額之或三百或爲二百實係蠧邑浚民之政依通編定式汰其冗多之請實爲得宜分付道臣酌量處之恐似無妨其七泰仁咸平兩邑之巡營紙本錢隣族侵徵事也所謂紙本錢此非關由於廟堂不過自本營創開之事則爲念民弊査出蕩減惟係道臣處置之適宜與否以此申飭其八被災諸邑各宮房各營門京來差人白徵之弊也此則日前別下飭敎極其嚴截宮房各營安敢不悚息操縱爲道臣者亦豈不各別廉察嚴飭而痛繩之乎竝以此意另加知悉於該道道臣何如傳曰允
정조 15년
洪仁浩以訓鍊都監言啓曰本局分授都城肅靖門西邊體城三間許頹圮處今日爲始改築之意敢啓傳曰知道
정조 15년
行大司憲趙宗鉉大司諫朴天衡執義林道浩副應敎李太亨掌令朴瑞源持平韓永逵崔重圭獻納李庚運校理尹光普副校理朴奎淳正言尹在明朴崙壽修撰金熙朝啓曰請黜置罪人鄭致達妻亟令王府快正典刑請物故罪人德相亟施孥籍之典請逆賊尙喆依律處斷一行刀割行大司憲趙宗鉉大司諫朴天衡執義林道浩掌令朴瑞源持平韓永逵崔重奎獻納李庚運正言尹在明朴崙壽啓曰請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法執義林道浩啓曰請爲奴罪人金壽賢河翼龍竝令王府設鞫得情快正王法正言尹在明啓曰請爲奴罪人金壽賢河翼龍竝令王府設鞫得情快正王法請金甲島爲奴罪人克觀古今島爲奴罪克泰更令王府嚴鞫得情快正王法答三司曰不允五字刀割答兩司曰不允答府曰不允答院曰不允
정조 15년
辛亥九月二十一日未時上御暎花堂禮房承旨入侍時左承旨徐龍輔記事官李海淸記注官安經心金良倜檢校直提學朴祐源原任直閣徐鼎修檢校直閣鄭東浚李晩秀直閣徐榮輔以次進伏訖上曰已爲奉審乎東浚曰已奉審矣上曰見樣皆已出之乎龍輔曰樻子及內外褁袱絡纓陞降龍一一成出見樣一本出給戶曹郞廳一本給別看役矣命龍輔書內閣草記批答訖上曰今此御眞圖寫之不設都監者一則出於軫念經費之意一則出於不欲張大之意也諸凡應入物種竝當自內措備只玉軸一種以度支所在者用之餘則一竝勿責於度支自始役至訖役日工匠料布依都監例磨鍊上下彩色則不必令貢人進排自度支直爲磨鍊出給畫師以爲貿用之地而始役及上綃日子以今月念後來月旬前推擇以入其外應行節目取考先朝御眞圖寫各年儀軌草記以稟監董閣臣參考辛丑已例時原任閣臣中長望受點擧行可也命退諸臣以次退出
정조 15년
都承旨徐邁修坐左承旨徐龍輔坐直右承旨林濟遠坐左副承旨洪仁浩坐直右副承旨李東顯坐同副承旨李義鳳坐注書李海淸仕直一員未差假注書李垿仕事變假注書金達淳仕
정조 15년
徐龍輔以奎章閣言啓曰御眞圖寫草記批旨以今月念後來月旬前推擇事命下矣草本圖寫吉日令日官推擇則今九月二十八日午時爲吉云以此日時擧行而上綃吉日及標題書寫吉日待草本完就次第推擇以啓何如傳曰允
정조 15년
徐龍輔以奎章閣言啓曰今此御眞圖寫時自上以不欲張大之意旣不設都監則堂郞雖不依例差出圖寫事體至重以監董閣臣及尙方提調戶曹該房郞廳依堂郞例分排恐合重其事之道摠察則臣濟恭爲之提學臣吳載純尙衣提調臣鄭昌順臣徐浩修依堂上例擧行直閣臣徐榮輔依都廳例擧行戶曹正郞臣鄭華淳依都廳例擧行何如傳曰允
정조 15년
徐龍輔以奎章閣言啓曰今此御眞圖寫時畫員以前司果李命基主管擧行掌苑署別提金弘道亦爲同參擧行之地何如傳曰允隨從畫師以許礛韓宗一申漢枰金得臣李宗賢爲之卞光復卽癸卯癸巳御眞圖寫時執筆畫師相璧之子也使之同參而前僉知曺允亨頗解畫格曾已看檢今番一體同參可也
정조 15년
徐龍輔以奎章閣言啓曰御眞圖寫事體至重當博考已行之例以爲擧行之地而肅廟朝癸巳御眞圖寫都監儀軌及先朝癸巳御眞圖寫都監儀軌已自禮曹持來今方考出先朝癸丑癸亥翌年甲子癸酉後五年丁丑癸未各年御眞圖寫時則俱無儀軌其時日記令政院考出以爲參考擧行之地何如傳曰允
정조 15년
徐龍輔以奎章閣言啓曰御眞圖寫時別看役以本閣別看役藍浦縣監丁遇泰前五衛將姜世重使之擧行何如傳曰允
정조 15년
徐龍輔以奎章閣言啓曰御眞圖寫時處所以何處爲之乎敢稟傳曰書香閣爲之可也
정조 15년
傳于徐邁修曰都承旨入侍
정조 15년
徐龍輔以禮曹言啓曰今此大殿誕辰陳賀諸道所封箋文中永宗防禦使吳毅常以應封官兼別軍職故各爲封箋矣一體看審捧入之意敢啓傳曰知道
정조 15년
藥房提調李𡊠左承旨徐龍輔啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
徐龍輔啓曰今此思陵親祭祭文當爲製進藝文提學李命植卽爲牌招何如傳曰當親撰矣
정조 15년
傳于徐邁修曰都承旨右承旨入侍
정조 15년
傳于徐邁修曰向有起居參班後下送之命而聞有實病長連縣監金漢老改差今日政差代而慈殿承候出入本家人近無從宦之人前郡守金龍柱今日政復職調用
정조 15년
吏批有政判書金文淳參判朴祐源參議沈煥之進都承旨徐邁進以申獻朝爲修撰李晴爲副修撰洪樂性爲內醫都提調韓光會爲分內醫提調李潢爲軍資主簿洪周賓爲重林察訪
정조 15년
再政以金龍柱爲司宰主簿沈銖爲長連縣監海州判官洪守榮信川郡守李周憲相換
정조 15년
傳于徐邁修曰承旨房仍
정조 15년
李東顯啓曰以平安兵使李漢豐狀啓西林等五鎭還弊及平南前萬戶任益昌等罪狀請刑事傳曰關西各鎭還弊雖曰在在皆然豈若平南過三十七年之虛簿乎今旣登聞之後豈可改色於今民乎然以虛殼歸之於乙亥決知其不然近四十年之穀品豈不爲塵土況乙亥穡事獨於關西江邊不至爲歉伊時鎭將以特敎差遣釐弊則渠輩所謂始自乙亥尤不成說令兵使嚴飭該倅塵土腐朽之穀蕩減新舊鎭將論罪勿論馬二海不過太數十石虛留之不知年條者亦爲蕩減鎭將罪狀勿論兺怪大吉號里穀物收殺與徵捧一款付之江界倅從所見論例與此外各鎭摘奸形止使卽具意見直狀啓事回諭至於西林事昨年雖是荐歉之餘近來申飭何如則奸弊出於渠等掩置亦在渠手該僉使所爲極爲無據卿其嚴棍使渠一一釐正報來後狀聞此狀啓大體徒謄前例板捧穀之難易起弊之久近初不別白論列致煩辭敎烏在其前此辛勤飭諭之意乎卿則推考原狀啓還下送此意知悉事一體回諭本道鎭弊必欲釐正先從地方諸鎭次及他地方屬鎭道倅與鎭將眼同反閱以聞之意行會已久江界倅尙無擧行之皁白殊甚訝惑如己整頓俾卽從所見直狀聞事下諭于江界府使
정조 15년
李東顯以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 15년
徐邁修以吏曹言啓曰今此宗廟冬享大祭堂下執禮以前郡守申曮塡差而時無職名令該曹口傳付軍職何如傳曰允
정조 15년
李東顯以訓鍊都監言啓曰今九月二十五日思陵幸行時東營集春營入直御營廳鄕軍依例以訓局餘軍前期一日替代事自兵曹節目啓下矣東營軍五十名哨官林永孝集春營軍五十名哨官劉繼潤率領與御營廳軍前期一日替代入直還宮後還爲替直而竝待標信擧行之意敢啓傳曰知道
정조 15년
李東顯以禁衛營言啓曰今九月二十五日思陵幸行時本營騎士二番出番鄕軍三哨隨駕事命下矣弘化門則哨官尹瀅左哨軍一百五名西營則哨官李再復中哨軍四十名率領仍直本營則千摠金衡柱騎士將金輔明把摠李宗魯哨官崔宗憲敎鍊官金守興騎士二十五人兼別破陣二名鄕軍三十六名率領入直南別營則哨官李海鎭別騎衛二人鄕軍七名率領入直火藥庫則哨官林洽別破陣八名兼別破陣六名鄕軍二名率領守直之意敢啓傳曰知道
정조 15년
李東顯以御營廳言啓曰今此思陵幸行時東營集春營入直軍兵以訓局餘軍前期一日替代事自兵曹節目啓下矣今月二十四日東營集春營入直將官軍兵依定式待標信與訓鍊都監餘軍替代出用而還宮後還爲入直之意敢啓傳曰知道
정조 15년
領府事李福源箚曰伏以仙寢展謁吉日漸近臣伏奉同爲留都之命繼又有內閣守宮之命臣旣癃癈不能陪屬車之後則此固臣職分耳敢不竭蹶祗承而顧臣阿昩賊疾自來去盲廢無幾氣血日耗形症浸加六七日來左瞳浮瞖忽復添肆前之依俙僅辨者今則迫視而不省傍人面目咫尺階級都茫然如隔煙霧方謀急試鍼刺少開昏蒙束帶赴公實非其時昨値慶辰起居誠功忭祝雖不得不扶曳趨參而至於與聞留務檢飭閣事以今病情萬萬無自力之望玆敢略具短箚仰陳實狀伏乞聖慈俯賜憐察亟收臣留都守宮之命仍治臣瀆擾之罪以警具僚焉答曰省箚具悉卿懇愼節貢慮留都及內閣守宮事依箚請許施卿其勿辭安心調理仍傳曰此批答遣史官傳諭
정조 15년
兵曹判書吳載純疏曰伏以臣於見職實無一分堪承之望適値事會章皇冒膺感激怵畏仍因蹲據而顧臣才具之蔑如筋力之難强聖明之所已俯燭也月前前席猥陳衷懇顒俟體諒之恩今已多日而未蒙恩遞行幸有命在臣義分固當竭蹶之不暇而竊念臣之稟氣自少虛脆年未篤老精力已耗雖等尋常奔走之役尙懼顚仆況本兵陪扈爲任至重以臣衰朽其何以堪勝乎臣身狼狽固不足恤而其於國體何哉今則期日已迫不宜復事瀆而百爾思量實無陳力就烈之望玆敢略控短章仰瀆宸嚴伏乞聖慈亟賜鐫改以幸公私焉至於御眞圖瀉監董之任其爲榮耀誠已極矣在臣圖報之義敢不竭力效勞而第臣昩繪事無以董察何敢冒當於至敬至嚴之地乎亦乞竝賜遞免不勝幸甚答曰省疏具悉向欲展謁於永陵而坡牧遵新除有言端卿之辭懇亦不固拒矣今則不過當日往來之地卿雖衰足可强力勿辭行公本職劇務繪事監董果不無相妨此則臨時當令改付標受點矣
정조 15년
辛亥九月二十三日辰時上御誠正閣都承旨右承旨入侍時都承旨徐邁修右承旨林濟遠記事官李海淸記注官安經心金良倜以次進伏訖上曰禮房承旨軍士房承旨入侍出榻敎賤臣承命出傳左承旨徐龍輔左副承旨洪仁浩以次進伏上命書傳敎曰幸行時百官押班大臣不可不隨駕左相兼帶內局之任姑爲許副其代政官牌招以在京無故大臣擬入命讀公事書判付訖上曰同副承旨入侍出榻敎賤臣承命出傳同副承旨李義鳳進伏上曰承旨纔經京試官之行沿路各邑弊瘼如有可陳之事一一奏達可也義鳳曰臣於今番掌試之行伏承所經各邑被災民人慰諭之命以有旨內辭意懇懇慰諭則莫不垂涕含恩攢祝德意荷擔者擧有安集之意所過之處在在遮馬其所呼訴一則還上停捧也一則身布純錢也一則宮房免稅退停大抵湖左四郡處在江邊偏被水災而四郡之中永春淸風尤其田多畓少之中田穀失稔成實無望至於木花已判大無若不依畿邑例純錢代捧則恐無安堵之勢還上則已命道臣區別尤甚之次有停捧代捧之諭而至於兩邑則若無朝家拔例之政則非但還穀無可捧之道竝與民人而有散而之患令廟堂商確稟處淸風之宮房火田三十結免稅亦令退捧以爲殘民保居之地恐合事宜故敢此仰達矣上曰卽令廟堂草記稟處可也出擧條濟遠曰臣待罪嶺邑以本道封進人蔘事有區區所懷今因言端敢此仰達矣御藥封進何等至重而土採絶罕蔘路漸貴十數年來所進貢者多是家蔘而近年則每每見退於內局自巡營徵出本價於各邑使審藥輩貿諸京局以納者又成謬例而土貢事體不得不以本色封進故凡在外邑旣以本色送納于營門旋以本價輸送于京中如是之際看品之蔘無以卽退輸送之價更無出處每兩四百兩之本價不爲不多而中間所費幾與本價相當臣在南邑時聞長鬐等殘小邑或不無加徵民間之事此路一開後弊可知大抵本價過厚貿納爲利故營封則勿論好否全數見退京貿則不計優劣無弊進獻莫重御供爲醫官輩牟利之資畢竟等是京貿而爲南民者徒受其病今若只拘於土貢事體不早變通則其所爲弊年增歲加本價倍徵恐不止於長鬐等邑而已向來梁山郡守南鶴聞之疏聞以京作貢爲救弊之方臣未見疏本雖未知措辭之何如而見格於廟堂竟未施行臣意則毋論醫官與凡民必以當實可堪者定出貢人而本道道臣知委各邑前期送價于貢人處以爲廣貿之地自內局區別山家各別擇捧則爲貢人者預先求貿覓得佳品比諸審藥輩臨時求得僅僅充數其爲得失大懸矣苟如此則上可以有益於御藥下可以無弊於民力更詢廟堂及今變通恐爲公私兩便之道矣上曰令廟堂問于爾及曾經道伯從長稟處可也出擧條邁修曰同罪未敍人隨卽提稟事曾有定式矣前修撰金熙朝林道浩前試官權裕旣已蒙敍而前修撰吳泰賢宋翼孝前試官閔昌爀俱是同罪之人故敢達矣上曰竝敍用可也出擧條命退承史以次退出
정조 15년
都承旨徐邁修齋宿左承旨徐龍輔齋宿右承旨林濟遠齋宿左副承旨洪仁浩齋直右副承旨李東顯齋直同副承旨李義鳳齋宿注書李海淸仕一員未差假注書金達淳仕直事變假注書李垿仕
정조 15년
洪仁浩啓曰明日大駕詣晝停所入幕次後王大妃殿惠慶宮問安何承旨進去乎敢稟傳曰同副承旨進去
정조 15년
傳于林濟遠曰右承旨軍士房承旨入侍
정조 15년
傳于徐邁修曰守宮提調韓光會聞有實病許遞前望單子入之待下批牌招察任
정조 15년
分內局提調前望單子入之徐浩修落點
정조 15년
傳于李東顯曰未肅拜臺諫許遞前望單子入之待下批牌招察任
정조 15년
掌令前望單子入之鄭弼祚落點
정조 15년
傳于徐龍輔曰左副承旨入侍
정조 15년
傳于徐龍輔曰發遣吏郞諸執事淸齋與否摘奸以來
정조 15년
傳于洪仁浩曰風寒若此隨駕大臣卿宰中耆耉諸臣曉夜則毛具從便爲之事分付政府
정조 15년
以江原都事尹致性條列書啓傳于李義鳳曰嶺西諸邑本來土瘠民貧況値綿歉砲保何以本色辦納乎特以純錢代納楊口分院納白土之弊聞之熟矣嚴飭道臣卽爲從長矯弊論理狀聞大抵切可矜者東民之偏疲切可惡者分院之肆虐雖於已矯弊之後若有一毫如前侵漁之弊令東伯具由狀聞分院燔造不過爲廚院進供之需而近來則所謂甲器也畫器也許多名色無非昔無而今有亦無一鉢一楪之用於進供者則如是爲弊無義莫甚自今白土進排往復廚院査實減定萬一又復如前當該監燔官卽其楊口地方定配令廟堂嚴飭不但白土之弊爲然木物之執捉亦然一體嚴飭仍令畿伯知委廣尹分院之作弊査探這卽報來狀聞而奇巧製樣之冒法潛造與否亦令畿伯別遣營校摘奸如有執捉一竝屬公後狀聞洪川耳牟事何必關問從民願換作通川雇馬錢事聞甚可矜嶺東之民於癸甲以後閱一滄桑朝家之軫念果何如乎所已施之於杆城者不施於通川其可曰一視乎通川如此他郡亦安知不然癸甲以前民摠比之近來姑未復舊以朝家爲東民之苦心何可一刻暫弛今聞通川之弊尤不禁憧憧令道伯以此傳敎遍問東郡諸倅皆以便民增戶除瘼蘇殘之策切問囁嚅從實報來後狀聞今年癘疫亦多致傷恤窮周乏之政十分拔例無或現發於來頭潛往潛來之繡行事令廟堂一體嚴飭高城通川等布産邑上納之弊亦令廟堂草記稟處
정조 15년
以江原監司尹師國狀啓嶺西各邑砲保價木純錢上納令廟堂稟處事傳于洪仁浩曰依俄下傳敎擧行事回諭
정조 15년
徐邁修以禮曹言啓曰凡受香之行若値動駕之時則獻官以下有開陣出去之例矣今番幸行出宮後敦化門前當有留都陣而纛祭東南關王廟祭受香適値幸行日以開陣出去之意預爲知委何如傳曰允
정조 15년
洪仁浩以備邊司言啓曰因慶尙左道京試官徐榮輔書啓論理草記稟處事命下矣其書啓中第一第二條卽豐基順興兩邑還穀單代捧事而此則判付區處恩澤洋溢豐基之挽近還作者許以作錢未及還作之數皆以租名色入錄後亦許發賣至於順興其數之夥然不啻倍蓰而單代之許以作錢一如豐基兩邑積痼之弊從此快蘇但念還穀之添耗便同債錢之子母十年之間其息爲倍今雖除瘼日後之瘼安知不又如今日乎戶穀約略相當之後所謂耗條之添剩者限五年自本縣報巡營自巡營報本司以爲量宜區處之地事定式分付見今兩邑依詳定發賣之錢此不必强爲裒益之資每當園幸之時應行凡節不使貽弊於小民不使有妨於經費故畿營之前頭策應殊涉可悶上項兩邑發賣錢使該道道臣主管送致於畿營恐似便好該邑盡分條如欲釐弊則惟有全數作錢庶爲拔本之政而但盡分名色必是巡統營穀不可不問其便否於道臣其間形止使之參量報來後從後稟處恐爲得宜榮川位太米之稱以防納七八倍加徵於民間邸漢事固已萬萬痛惡而前後守宰之越視卽不爲拯溺者尤豈非可駭乎榮川旣如此則外此諸邑之以防納爲弊於民者難保必無分付該道道臣另加査實報本司後從長稟處實合事宜忠州兩面中宣禧宮宗親府折受火田之連年陳廢白徵稱冤果如書啓所陳則不可不趁卽矯救此亦分付本道道臣査實報司後稟處似好營納大同米之爲痼瘼於水上船人此是必至必然之事旣聞之後豈可置之於莫可奈何之地而廟堂申飭不過禁其斛上之峻人情之濫而已所謂人情與斛上下屬之情雖以性命相換亦所不辭其可以廟堂之空言申飭不捧前日所食之物有若爲船人地者乎設令嚴法禁之一年二年之後其弊又當自如此非猝乍間可以一言矯救者與禁御兩將爛商便否如有長策則後日登筵時更爲稟處何如傳曰允
정조 15년
洪仁浩以備邊司言啓曰因同副承旨李義鳳所啓有卽令廟堂草記稟處之命矣槪其啓語因掌試來往之路目見峽邑被災之狀耳聞窮民呼訴之言以永春淸風兩邑安集之策有此歸奏在朝家懷保之政固宜另加矜恤而但還上嗣歲窮民之口食農糧皆在於此以目下姑息之恩預議停捧則爲小民者孰肯以一石穀來納倉庭而嗣歲之事又孰得以料理乎哉況今秋穫方始開倉尙遠此時還穀停捧與否非所可論淸風宮房火田三十結退捧之請亦不可以居民所訴遽爾盡信分付道臣令本府從實執災以報本司後稟處恐爲得宜身布純錢與參半等節日前已有持敎使道臣參量尤甚之次以處之兩邑之尤甚果如此則道臣必當另爲之所不必自廟堂更爲指揮此意第令知委道臣何如傳曰允
정조 15년
洪仁浩以兵曹言啓曰來十月初一日入番騎兵例於今月二十五日點考而思陵幸行相値二十六日退行之意敢啓傳曰知道
정조 15년
洪仁浩以兵曹言啓曰左邊捕盜大將趙圭鎭以禁軍別將隨駕右邊捕盜大將趙心泰以訓鍊大將隨駕矣在前如此之時有曾經捕將權察之例限回鑾間留陣摠戎使李柱國姑令權察何如傳曰允
정조 15년
洪仁浩啓曰因兵曹草記左邊捕盜大將趙圭鎭以禁軍別將隨駕右邊捕盜大將趙心泰以訓鍊大將隨駕矣限回鑾間留陣摠戎使李柱國姑令權察事允下矣摠戎使李柱國卽爲牌招聽傳敎何如傳曰允
정조 15년
洪仁浩以扈衛廳留都大臣意啓曰臣承命留都一依兵曹啓下事目率領扈衛軍官軍士今日申時量結陣扈衛之意敢啓傳曰知道
정조 15년
洪仁浩以守禦廳言啓曰今此思陵幸行時各營諸色標下餘軍量宜作隊將官率領留待入直本營事自兵曹節目啓下矣本廳中軍南憲喆別破陣四十名標下軍四十名量宜作隊領率將官今月二十四日申時量依例留營入直之意敢啓傳曰知道
정조 15년
辛亥九月二十四日辰時上御重熙堂都承旨右承旨軍士房承旨入侍時都承旨徐邁修右承旨林濟遠左副承旨洪仁浩記事官李海淸記注官安經心金良倜以次進伏訖上命書傳敎曰丙辰思陵展謁時以錦平尉墳山之在陵所洞口特命致祭今番亦爲致祭遣承旨爲之還宮駕過之時設行事分付祭文當製下以此分付又命書傳敎曰先朝丙辰展謁思陵今近六十年之後又謁是陵記舊感昔之擧敢不追述先朝已施之故事乎海平府院君鄭眉壽五世十一墓在本陵局內云海平致祭當行於望祭之處而致祭異於私祭莊陵猶擧配食之典況海平之於本陵效功爲何如乎海平墓遣承旨致祭祭文製下陵所行祭時承旨一體奠酌如莊陵配食之例礪良府院君驪興府夫人卽莊陵國舅內外也以國舅山地之未尋肅廟朝特命就府夫人墓設壇與國舅同爲行祭而其後府夫人之墓又失傳至今年更尋云事若不偶安知不於稍久後失傳乎國舅內外致祭今番亦爲設行遣承旨爲之而仍令畿伯豎短表於墓傍又聞塋城崩頹樵牧指點亦令地方官修治給守塚二戶海平墓旣命致祭事當竝行於寧陽尉敬惠公主而寧陽之墓失傳公主之山地在高陽云亦於還宮後遣承旨致祭寧陽尉子孫勝冠者近百人云明日本陵行祭時在職及前銜令該曹付軍職使之參班事分付追聞班城尉姜子順卽文宗朝儀賓而墓在洞口云遣禮官一體致祭事分付命退諸臣以次退出
정조 15년
辛亥九月二十四日午時上御重熙堂左副承旨入侍時左副承旨洪仁浩假注書金達淳記注官安經心金良倜以次進伏訖上命書傳敎曰金達淳陞付廳任事下敎已久今聞尙不擧行此必錯認而然當該入侍承旨實注書從重推考訖命賤臣書思陵親祭文海平府院君墓致祭文礪良府院君墓致祭文訖命退諸臣以次退出
정조 15년
都承旨徐邁修坐左承旨徐龍輔坐直右承旨林濟遠坐左副承旨洪仁浩坐直右副承旨李東顯坐同副承旨李義鳳坐注書李海淸仕一員未差假注書金達淳仕直事變假注書李垿仕
정조 15년
大駕詣思陵入齋室後內閣政院玉堂藥房朝廷二品以上六曹堂上兩司長官宗親口傳問安答曰知道
정조 15년
李義鳳啓曰臣以王大妃殿惠慶宮問安進去下直之意敢啓傳曰知道
정조 15년
洪仁浩以備邊司言啓曰今日賓廳日次而陵幸相値不得來會云矣敢啓傳曰知道
정조 15년
傳于洪仁浩曰百官揷羽
정조 15년
傳于徐邁修曰今下上言一百六十張依例抄啓
정조 15년
吏曹口傳政事以李儀亨爲司圃別提鄭運耆爲思陵參奉
정조 15년
辛亥九月二十五日寅時上詣思陵擧動入侍時都承旨徐邁修左承旨徐龍輔右承旨林濟遠左副承旨洪仁浩右副承旨李東顯同副承旨李義鳳記事官李海淸假注書金達淳記註官安經心金良倜檢校直提學朴祐源檢校直閣鄭東浚李晩秀直閣徐榮輔以次隨駕上具戎服乘輿出永淸門明政門外降輿乘駕轎出弘化門外命書傳敎曰都承旨馳詣健元陵顯陵穆陵徽陵崇陵惠陵元陵奉審摘奸以來右副承旨馳詣泰陵康陵懿陵奉審摘奸以來駕至東關王廟敎仁浩曰當歷臨東廟軍兵則路上留住可也詣廟內行再拜禮訖仍命兩廟守直官邊將調用守僕員役等考例施賞仍進發入晝停所幕次上曰喧聒之聲何如是乎禁喧郞廳前面作門哨官拿入拿入訖上下詢曰其名爲誰乎宣傳官鄭學畊曰兵曹佐郞李冕膺都監哨官李運祥云矣命宣傳官傳下敎於冕膺運祥曰駕臨野次事體自別則作門之內多入雜人喧譁特甚極爲駭然卽欲治罪而方以齋戒姑爲安徐各別惕念毋復如前仍命拿出上曰旣命前面作門哨官拿入則不爲區別混稱作門哨官四面作門哨官其將盡爲拿入乎傳命宣傳官爲誰也學畊曰洪栒云矣上曰洪栒亦爲拿入拿入訖命宣傳官傳下敎於栒曰不難之傳命如是未瑩極爲駭然方以齋戒姑不處分而各別惕念善爲擧行可也仍命拿出上曰兵判軍令進呈時多做錯矣宣傳官安橚曰兵曹判書吳載純軍令進呈旣甚遲滯進呈之際當口請軍令而亦不爲之記過何如上曰唯上曰坡州牧使入侍李敏輔進前上曰以卿爲本牧者本欲幸永陵故也事勢相拘未遂初計早料如此則豈必以坡州差遣乎予方爲恨矣老人經夜勞頓得無憊乎敏輔曰臣感激恩私强力驅策何敢言病乎上曰老夫人已携往否敏輔曰聖恩與天無極已不勝感泣而還甲婦女之隨往夫邑亦係罕有之事故將以來月間率去矣軫念至此尤不知所達上曰農形何如邑弊亦有可言者乎敏輔曰農事臣己與監司有所酬酢霜降若稍遲則庶有餘望而邑弊姑無可達者矣天明進發駕至思陵洞口敎仁浩曰海平子孫祗迎人中儒生則具巾服進參於致祭時可也仁浩曰海平府院君子孫皆待令而不得入作門云矣上曰許入事分付可也上至降輿所御小輿入齋室命龍輔書傳敎曰自陵洞口至興仁之門捧上言又命書傳敎曰海平府院君墓致祭右承旨進去錦平尉墓致祭右副承旨進去又命書傳敎曰礪良府院君壇驪興府夫人墓致祭左承旨進去寧陽尉壇敬惠公主墓致祭右承旨進去上具翼善冠黲袍烏犀帶白皮靴乘輿詣紅箭門外降輿就版位行四拜禮訖詣陵上奉審命陵司進前上指陵上莎草曰何多枯損者乎陵司李儀亨曰比年播種而不甚茂盛矣上曰鄭氏諸墓皆在局內乎仁浩曰日前鄭厚祚入來示以山圖一本可知諸墓之同在局內矣上曰山圖持來乎仁浩奉進上御覽訖上敎曰左右麓咫尺之地俱是鄭山而陵寢所坐似是正崗案對局勢凡眼甚好矣上立床石前周覽移時敎曰鄭厚祚入侍可也厚祚進前上曰陵坐向知之乎厚祚曰癸坐丁向矣上曰案山山名云何厚祚擧手指前列三峯曰彼高秀當中者爲正案而其名鷹峯矣上曰主山山名云何厚祚曰德巖山矣上曰海平墓在何處乎厚祚指左崗稍下西向墳墓曰此是海平墓矣上曰然乎上指右崗相見處一墳曰是卽誰之墓而如彼荒蕪耶厚祚曰此是臣五代傍祖友俊所藏而早歿無后且是仙寢至近之地故私心未安不敢爲續續修補之計矣上曰豈必然乎此後則陵官管攝看護可也上曰鄭氏諸山俱在何許而雜草雜木能自本家看檢除芟得免頹夷之患否其數亦幾何厚祚曰多在不遠之地而或樹木隔遮或地勢稍下無以詳視而局內所在私墓爲十一所矣上曰鄭氏十一墳在此者亦使陵官一體檢察俾禁樵牧仍令載之陵誌善爲顧護可也龍輔曰海平府院君致祭今方擧行而就常時望祭之壇爲之矣上曰昨日傳敎旣有依莊陵配食之例爲之之敎則何可設祭於壇所乎卽令移設於海平墓俾於親祭亞終獻時同時行事可也上還詣碑閣奉審訖命海淸傳于左相曰碑役監董時大臣爲戶判而淨業院役事亦大臣監董乎知入海淸還奏曰兩次監董大臣皆爲之云矣上詣丁字閣東階上行四拜禮訖就神位前俯伏三上香執酌獻酌大祝讀祝文訖上還就版位左議政蔡濟恭行亞獻禮昌城尉黃仁點行終獻禮訖上復行四拜禮上曰海平墓行事亞獻節次未畢前爲之好矣大祝爲誰乎龍輔曰吏曹佐郞兪鉉章云矣上曰以廳注書爲大祝卽爲進去高聲善讀可也仍詣望燎位行望燎訖上出紅箭門外乘輿命左相入對蔡濟恭進伏駕前上曰卿之昔疾今已差減乎濟恭曰比日前少勝矣上曰淨業院役事本陵碑役卿皆監董今又隨駕參班事不偶然矣濟恭曰碑役時臣以戶判監董蒙加資之典其秋又當淨業院役事又蒙輔國加階故上章辭懇先朝特察微諒代以錫馬之典加資則次堂爲之矣今日適又扈駕此陵臣心亦不勝感幸于中矣上曰然矣濟恭曰臣精神昏耗未及問候問候禮節之大者而如是做錯誠不勝惶悚矣上曰何傷乎予果先問卿之病狀矣濟恭曰侵曉動駕移時行禮升降陵上勞動非細聖體不瑖有損乎上曰一樣矣上曰卿以首堂辭免加資時亞堂之加資者爲誰乎濟恭曰金漢耆爲之矣上曰還宮後當非久召見卿退去可也濟恭退出上還詣齋室命海平子孫參班人進前前典籍鄭運祚前察訪鄭運成前縣監鄭厚祚前監察鄭毅祚幼學鄭禮和鄭運耆鄭淳明鄭淳弘鄭運佐鄭基祚鄭奎祚鄭郁祚鄭元祚鄭膺祚鄭時哲鄭淳玉鄭淳民鄭淳悌出身鄭麟祚等以次奏職姓名訖上曰此中宗孫爲誰乎厚祚曰禮和是矣上曰年幾何禮和曰今年爲二十二歲矣上曰汝年姑未滿矣參班人中年最多行最尊者爲誰乎禮和曰運耆是矣上曰此人屢爲篆字狀元者乎仁浩曰然矣上命仁浩書傳敎曰寧陽尉奉祀孫初仕調用礪良府院君後孫搜訪調用及本陵官陞六陵軍戶保施賞竝依丙辰年例爲之事分付寧陽孫年姑未滿云行且收用而事近欠實本陵官陞六之代以今日參班中年最多行最高者一人口傳擬入事分付訖上敎運耆曰汝於今日先行紅箭門謝恩仍爲入直追後入來肅謝可也又敎曰是日拜陵感舊之懷已不自勝而海平致祭特命於墓所設行汝輩愴幸之心當復如何玆製下七言四䪨律詩參班人中有前銜者皆爲賡進可也仍命仁浩讀御製訖又命持御製往傳大臣與入侍承旨閣臣及祭班諸執事一體賡進揭板于齋室事分付命退諸臣以次退出上具戎服揷羽乘輿出齋室乘馬至二十許里雨下上御駕轎詣晝停所幕次申時還發至弘化門前路上曰明日朝廷問安勿爲之上入明政門永淸門還內諸臣以次退出
정조 15년
都承旨徐邁修坐直左承旨徐龍輔坐直右承旨尹㬦未肅拜左副承旨李義弼未肅拜右副承旨李思祚未肅拜同副承旨沈晉賢牌不進注書李海淸仕直一員未差假注書金達淳仕事變假注書李垿仕
정조 15년
傳于徐龍輔曰明日當由逌瞻門展拜景慕宮該房知悉
정조 15년
傳于徐龍輔曰右副承旨同副承旨皆憊矣與奉命在外承旨許遞前望單子入之待下批牌招察任
정조 15년
傳于徐龍輔曰下直守令留待
정조 15년
傳于徐龍輔曰下直守令入侍
정조 15년
承旨前望單子入之尹㬦李義弼李思祚沈晉賢落點
정조 15년
徐邁修啓曰新除授承旨李義弼方在削職中何以爲之敢稟傳曰敍用
정조 15년
兵曹口傳政事副司直林濟遠
정조 15년
徐龍輔啓曰幸行日記過人還宮後承傳宣傳官例爲提稟而昨日則趁不提稟事極駭然當駭宣傳官所當重勘而本院請推之外無他可施之罰何以爲之敢稟傳曰宣傳官拿處記過人竝分揀
정조 15년
徐龍輔以兵曹言啓曰今番陵幸時隨駕將校軍兵各差備等犒饋依定奪以乾物分給之意敢啓傳曰知道
정조 15년
徐龍輔以兵曹言啓曰西部龍山江新村里居民盧福麟等上言判付內係是人命拯活令該曹考例草記事判下矣觀此上言內辭緣則所居村里戶爲六十口爲四百而今年大水擧皆沈竈七月十四日夜驟雨暴下大水掩至一村民人將不免渰死之境沙村里居民宋大成載船濟活且給糧米如此善人宜有褒揚之典云矣果如各人等籲辭則誠爲可嘉而從前京江拯活人論賞自漢城府從實登聞後論賞例也今此宋大成拯濟實蹟以其民訴有難憑信令京兆詳査啓聞後稟處何如傳曰允
정조 15년
徐龍輔以兵曹言啓曰平安道義州居閑良金呂澄等上言判府內係是人命拯活令該曹考例草記事判下矣觀此上言內辭緣則或居古津江鴨綠江合流處或接古津江下流島而去庚戌六月十七日大雨暴霔兩江大漲風濤大作數百餘戶俱在水中萬無圖生之計矣近地居閑良金炫弘等十二人以長把板木家舍村木編作大筏挺身奔入於風波中或拯活二十餘名三十餘名而伊時面任枚報本府以府尹之遞任未得請賞齊訴巡營則別遣褊裨採探實狀啓聞請褒之意題給而只緣啓聞體重尙今掩置依他例得蒙天恩云矣各人等所拯人命若是的實則伊時府尹雖爲遞任巡營旣以採探實狀啓聞請賞之意題給尙不登聞者必有所據而然且遠外之事以其民訴有難信令本道査實狀聞後稟處何如傳曰允
정조 15년
徐龍輔以兵曹言啓曰來十月十一日當上番騎兵二百五十名依定式本曹點考後仍令該曹襦衣題給之意敢啓傳曰知道
정조 15년
徐龍輔以壯勇言啓曰今番陵幸時本營隨駕將校軍兵乾犒饋依定式磨鍊分給之意敢啓傳曰知道
정조 15년
徐龍輔以禁衛營言啓曰隨駕本營將校軍兵等處依定奪乾犒饋磨鍊分給之意敢啓傳曰知道
정조 15년
徐龍輔以御營廳言啓曰今九月二十七日景慕宮展拜時依兵曹節目集春營入直軍五十名新營入直千摠具紞領赴于訓鍊都監都領陣該入直哨官宋哲文率該哨標下軍七名仍爲入直東營入直軍三十名除出該入直把摠安思烈率領宮大門外把守而竝待標信出用解嚴後各還本處入直之意敢啓傳曰知道
정조 15년
徐龍輔以御營廳言啓曰隨駕駕前別抄兼內吹及將校軍兵等處依定奪乾犒饋磨鍊分給之意敢啓傳曰知道
정조 15년
徐龍輔以守禦廳言啓曰今番隨駕招搖旗差備將校軍兵等犒饋依傳敎以乾物磨鍊分給之意敢啓傳曰知道
정조 15년
徐龍輔以摠戎廳言啓曰今番隨駕本廳招搖旗差備將校軍兵等處依定奪乾犒饋磨鍊分給之意敢啓傳曰知道
정조 15년
行大司憲趙宗鉉大司諫朴天衡執義林道浩副應敎李太亨掌令朴瑞源鄭弼祚持平韓永逵崔重圭獻納李庚運校理尹光普金熙朝副校理朴奎淳正言尹在明朴崙壽修撰韓光植副修撰申獻朝啓曰請黜置罪人鄭致達妻亟令王府快正典刑措辭見上請物故罪人德相亟施孥籍之典措辭見上請逆賊尙喆依律處斷措辭見上一行三字刀割答曰不允五字刀割
정조 15년
行大司憲趙宗鉉大司諫朴天衡執義林道浩掌令朴瑞源鄭弼祚持平韓永逵崔重圭獻納李庚運正言尹在明朴崙壽啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法措辭見上答曰不允
정조 15년
掌令鄭弼祚啓曰請爲奴罪人金壽賢河翼龍竝令王府設鞫得情快正王法措辭見上答曰不允
정조 15년
正言尹在明啓曰請爲奴罪人金壽賢河翼龍竝令王府設鞫得情快正王法措辭見上請金甲島爲奴罪人克觀古今島爲奴罪人克泰更令王府嚴鞫得情快正王法措辭見上請逆賊尙魯亟施孥戮之典措辭見上請亟寢五啓還給之命措辭見上答曰不允
정조 15년
忠淸監司朴宗岳疏曰伏以臣以其人則滓穢也以其質則庸下也猥蒙我聖上再造之恩忝叨方面今爲九箇月而隨事生疎到底瘡疣惟聖上庇覆之如天地敎詔之如父母臣恐辜恩命自速顚沛夙夜憂懼不遑啓居仍伏念湖西一路土瘠而民貧邑殘而財匱素稱士夫之冀北而風聲氣習漸不如古便作吏校之互鄕而凌分蔑法莫此爲甚訟獄山積簿書矢集百瘼紛紛指不勝屈其所難治也較諸八路不啻千百雖使古之名碩當此任必不能上宣王化之重下副民生之望況臣徒竊厚廩無所猷爲而顧今四次大水之餘兼以風損諸災以畓農言之則有名無實驟看登熟而太半粃糠以田農言之則豆太黍粟未免大歉就其中木花生長雨中初不成顆終又腐傷十頃之田一掬無收雖謂之赤地亦非過言臣之行部時俱所目擊而心驚者也若使殘民貴納軍布則殆同龜背括毛其勢必至於散四而後已故臣積費櫽括有所區別依山沿江之中分等尤甚與之次尤甚洪州等三十一邑則砲布及軍布皆以純錢之次淸州等二十三邑則砲保以參半軍布以純錢狀請矣廟堂回啓覆難臣雖愚昧豈不知經費之甚重軍需之自別而百爾思之萬不獲已更爲狀聞申請矣伏蒙判下砲保軍布通一道皆令參半我聖上憧憧一念寔出於一視軍民挾纊之恩解懸之德出尋常萬萬猗歟盛哉在臣對揚之道砲保一事則固不敢更事煩瀆而此外各樣軍布揆以目下民情事勢魚喁鼎沸之狀已陳於前後狀聞中今未敢疊牀而臣若一味嚴畏囁嚅終不得準請則是立視孺子之入井而不知救也豈所以仰體如傷之至意也哉玆敢冒萬死呼籲於崇嚴之下伏乞聖明俯加諒察特賜處分千萬幸甚答曰省疏具悉疏中代錢事可見民情之切急而當初廟堂之持難特以兵曹兩營事勢之難處亦有關於軍政也到今卿言又如是申複則民情爲重餘不暇較計特依所請許施雖一邑一面之中如有此强彼界之別豈可拘於疏批不念京外相濟之義乎卿其竝須知悉從便闊狹以副爲民情爲軍政之本意
정조 15년
辛亥九月二十六日辰時上御熙政堂下直守令入侍時左副承旨洪仁浩同副承旨李義鳳記事官李海淸記注官金潭金良倜三陟府使金聖規錦山郡守尹晦東高原郡守金得海新昌縣監南履範江西縣令李相璜新溪縣令黃基玉龍仁縣令申昔以次進伏訖上曰守令以次進前可也聖規進前奏職姓名訖命退晦東進前奏職姓名訖上曰年事何如晦東曰畓穀免歉而田穀未得免荒矣命退得海進前奏職姓名訖上曰今年年事何如耶得海曰僅免歉荒矣上曰邑弊民瘼有何可達之事乎得海曰別無弊瘼之可達矣命退相璜進前奏職姓名上曰年事何如相璜曰雖不無略干被災而大體言之不至於凶歉矣命退履範進奏職姓名訖命退基玉進前奏職姓名訖上曰年事何如基玉曰田穀雖無可論而至於畓穀稍可謂豐登矣命退昔進前奏職姓名訖上曰邑弊民瘼或有陳達之事乎昔曰別無可奏之事矣命退命書傳敎曰行陣異於班行雖將臣軍卒外多率陪隷猶不可況領軍將領乎昨曉松溪橋駐蹕先以別隊馬兵馳赴晝停所信地也該別將使牽夫控馬又使兩隷扶馬戞過於駕前事之無嚴莫甚於此及其考箭記名命下之後該大將宜卽草記於政院言送於宣傳官汰其職代其領而今至經宿尙無一言將臣之稽忽若此其將領之憒憒不識高厚卽次第事也訓鍊大將趙心泰爲先越俸三等當該別將任屹畿沿充軍此後陣上自將臣以下更或有徒隷之不具象毛軍服而帶去若文士班列者令廟堂三司隨現糾劾事嚴飭衛內凡事軍士房承旨無不主管而今番擧行生疎莫甚甚至任屹事亦不卽出言申飭當該承旨洪仁浩遞差信箭宣傳官汰去又命書傳敎曰昨日駕過處十里內如有丙辰年駕過時致祭處令該曹問于該邑草記又命書傳敎曰大院君墓所距晝停幕次十里內依丙辰年例遣官行祭獻官承旨爲之日字擇吉祭文當親撰此意下諭于畿伯使之措備命退承史以次退出
정조 15년
都承旨徐邁修坐左承旨徐龍輔坐右承旨尹㬦坐左副承旨李義弼坐直右副承旨洪義浩未肅拜同副承旨李思祚坐直注書李海淸仕直一員未差假注書金達淳仕事變假注書李垿仕
정조 15년
徐龍輔啓曰來初一日輪對官日次而宗廟冬享大祭齋戒相値頉稟之意敢啓傳曰知道
정조 15년
景慕宮提調前望單子入之鄭昌順落點
정조 15년
徐龍輔以內閣言啓曰御眞圖寫時諸臣有入瞻奉審之禮而推考各年前例則肅廟癸巳草本奉審時時原任大臣國舅都尉二品以上承旨諫長玉堂一員進參上綃奉審時時原任大臣文武二品以上六曹堂上時原任玉堂上四員進參標題書寫時時原任大臣宗臣文武二品以上曾經玉堂曾經兩司中帶軍銜人奉審先朝甲子正本粧軸後時任大臣藥院都提調禮判入瞻癸未正本粧軸後大臣備局堂上編次人諸承旨經筵特進官玉堂上下番入瞻癸巳初綃本奉審時奉朝賀時原任大臣六卿諸承旨內局提調進參上綃奉審只都監堂上入瞻標題書寫前一日奉朝賀時原任大臣九卿備堂諸承旨在京玉堂正一品宗臣都尉兩司長官及二品中入來人曾經玉堂中來待人進參癸丑丁丑兩年則遍考日記無入瞻諸臣載錄之事蓋癸丑日記乃是追後補錄者則其疎略固應然也丁丑御製中旣以御容事有敎則當時編次人及近臣想必入瞻而日記無所見此亦必記注疎略而今無從他考見之路當宁辛丑御眞圖寫時草本奉審時原任大臣閣臣入瞻上綃奉審時原任大臣閣臣備堂入瞻標題書寫時奉審時原任大臣閣臣備堂都尉進參今番則依何年例磨鍊而又謹按肅廟癸巳草本奉審前一日以文武宗臣屢經入侍人及曾經玉堂人自政院抄啓矣今番則何以爲之乎敢稟傳曰儀文務從省約明日草本圖寫兼行上綃始役而入瞻諸臣則抄啓之式古今異宜今番則草本入瞻時原任大臣閣臣宗親儀賓政府西璧六曹長官爲之正本正本卽陪安於所重處之本也儀文不可草草時原任大臣閣臣宗親儀賓文蔭正卿以上武臣將臣入瞻事分付可也
정조 15년
傳于徐邁修曰承旨前望單子入之待下批牌招察任
정조 15년
傳于徐邁修曰當該捧納承旨從重推考
정조 15년
京畿監司徐鼎修啓本擊錚罪人鄭太乙捧供緣由事判付內啓下刑曹爲旀今番內寺奴婢査正之擧出於爲小民救痼瘼之苦心若以此事爲一分爲弊之端其爲不當侵漁而侵漁誠如其矣所供是豈辛勤之本意乎今番幸行畿邑地方擊錚判下只是此上言一度則其爲抱冤或因切至而然京兆帳籍及卿曹上奴婢案詳査其矣外家姓字誰某爲先論理回啓待判下將此判辭分付道伯嚴明決處俾無一夫呼冤之弊爲良如敎
정조 15년
以全羅監司鄭民始狀啓司諫尹行履上來時給馬有旨稽滯事傳于徐邁修曰可知其非在外稱在外令該府拿問嚴處
정조 15년
尹㬦啓曰今此京外上言一百五十八張內一百三十四張以猥濫及違格拔去二十四張分下各該司次抄入之意敢啓傳曰知道
정조 15년
以安橚鄭學畊洪栒囚單子傳于尹㬦曰付過放送
정조 15년
尹㬦啓曰卽者刑曹郞廳來言再昨日動駕時衛外擊錚人等所當捧供而宗廟冬享大祭齋日相値不得用刑待無故日擧行云矣敢啓傳曰除刑推捧供
정조 15년
以忠淸監司朴宗岳狀啓稷山縣殿牌作變罪人嚴飭譏捕縣監李儒修常時不能檢飭之罪所當仰請而因此事勿罷守令旣載法典請罪一款今姑安徐殿牌奉安令該曹稟旨分付事傳于徐龍輔曰如非刑不酷政不刻雖以本邑孔道悍頑之俗寧有如許之事乎治蜀宜嚴不宜寬而嚴亦有許多般則不知制俗之時措必有先自所失故以致奸民之作奸似此守令何拘法典欲以見失本律勘處而猶慮頑俗之因此不戢姑不處分此狀啓還下送使之刻期捉納限內未尋得則依例改造事回諭
정조 15년
李思祚以戶曹言啓曰時御所內各司依定式發遣本曹佐郞臣尹星基與兵曹參判洪檢佐郞臣趙鎭井東所衛將臣李敬大西所衛將臣朴鼎明南所衛將臣閔修顯北所衛將臣洪致復眼同看審後有頉處別單書入而修改則擇日擧行何如傳曰允
정조 15년
李義弼以訓鍊都監言啓曰今番思陵幸行時隨駕將校軍兵及武藝廳犒饋依定奪以乾物磨鍊分給之意敢啓傳曰知道具敍五之牽馬事棍汰未幾任屹牽猶不足使兩隷扶軸莫重飭令不可行於所謂訓局乎此豈屹之罪卽卿之罪也卿以特畀超遷之將臣若能事事修明節節嚴束則莫重飭令豈患不及於幺麽一將領乎卿之紀律可謂一擧反三非不知越俸薄勘之近於太寬欲觀前頭卿營奏御文書姑爲循例下批矣
정조 15년
刑曹啓目擊錚人李之權原情勿施其罪狀自臣曹考律重勘以爲徵礪之地何如判付啓本事則至重亦甚久遠豈可以其矣鳴冤之說執爲徵信之公證遽論於其伸其否乎況旀外孫呼籲尤有間於他人之建白設有故相金構諸人之所奏到今不可以其矣原情有所容議以此意嚴飭分付退送爲良如敎又啓目擊錚人姜銀根所供如此上裁何如判付啓嚴飭道伯斯速決給俾無更訴之弊爲良如敎又啓目擊錚人崔德秀所供如此上裁何如判付啓旣有營題云爾則不可歸之不然然則身爲山在官不卽以其法決處致煩上聽如許訟官將焉用之況近來山訟事申飭何如則尤焉敢乃爾無論此直彼屈嚴飭該倅關到當刻內如法決訟而兩隻中當屈者復有頑拒之習當該地方官拿致營門從重決杖後狀聞事嚴飭行會爲良如敎
정조 15년
尹㬦以漢城府言啓曰因西部龍山坊沙村里民人盧福麟等上言兵曹草記內從前京江拯活人論賞自漢城府從實登聞後論賞例也今此宋大成拯活實蹟以其民訴有難憑信令京兆詳査啓聞後稟處事允下矣卽爲招致本洞頭頭人金興魯鄭潝安龜瑞等査問宋大成拯活實蹟則以爲今七月霖雨夜中江水猝漲一村沈渰六十戶四百餘人口幾至渰死之境而宋大成乘船來泊一一拯救又給糧米累百人口賴此生活云矣宋大成之拯濟人命於江水大漲之際周給糧米於屢日飢餓之餘其功誠爲嘉尙其在激勸之道合有褒奬之擧令該曹考例稟處何如傳曰允
정조 15년
行大司憲趙宗鉉大司諫朴天衡執義林道浩副應敎李太亨掌令朴瑞源鄭弼祚持平韓永逵崔重圭獻納李庚運校理尹光普副校理朴奎淳正言尹在明朴崙壽修撰金熙朝申獻朝副修撰韓光植啓曰請黜置罪人鄭致達妻亟令王府快正典刑措辭見上請物故罪人德相亟施孥籍之典措辭見上請逆賊尙喆依律處斷措辭見上一行四字刀割答曰不允七字刀割
정조 15년
行大司憲趙宗鉉大司諫朴天衡執義林道浩掌令朴瑞源鄭弼祚持平韓永逵崔重圭獻納李庚運正言尹在明朴崙壽啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上答曰不允
정조 15년
掌令朴瑞源啓曰請爲奴罪人金壽賢河翼龍竝令王府設鞫得情夬正王法措辭見上近聞太學捲堂之後儒生之勸入者其數不過二三云守齋之法何等重大而只以若箇儒生備例行朝夕食堂聖廟首善之地事面極爲苟且此豈非可憂者乎日前諸儒雖有觸冒之失寧激毋渝惟士之謂也豈可使四百年培植之元氣摧折而莫之恤乎請收還諸儒停擧之命答曰不允末端事疏錄外必有他儒之林林者停擧收還之請不允
정조 15년
獻納李庚運啓曰請爲奴罪人金壽賢河翼龍竝令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上向來聯箚諸臺固有不誠之罪一時竝竄雖出於匪怒之敎而第念言官之過加摧抑有非聖世優容之意聽聞所及莫不憂歎請伊日竄配諸臺竝下宥還之命章疏捧納之規責在承宣設或有不可捧入者到院之後承宣固當任其進退而一自傳敎以後各門守將替當出納專事阻搪雖非冒禁之疏若有入門之事無識武夫不顧事體惟慮疏槪之擅入禁語乃至有按劍當閽之擧肅淸之地所見駭然請亟寢門將禁疏之命答曰不允諸臺竄配之擧是豈特可已而不可已者名以臺閣名以聯箚其爲不誠近於不敬減一等之典在諸臺可謂寬典之寬典焉敢以爲日稍久謂可開口覘試如是爲說無難者爾之事已萬萬未安況竄配者若有徑放之擧則幾百年臺風將至掃地是可忍乎今番處分非止於本事之當言不當言而已所惜者臺閣之稱也聯箚之體也則爾之發啓極爲駭然爲先從重推考門將事誠有是也大非設禁之本意堂堂言事之疏章爲門將所阻搪豈有如許事體乎此兵曹堂上不能申飭之致近日入直堂上推考此乃事體之扶植處欲扶植禁令之緊守處欲緊守之意也若或因此飭敎竝與禁令條件一毫解弛則騎堂之重勘門將之當律斷不饒貸竝以此意嚴飭可也
정조 15년
辛亥九月二十七日辰時上詣景慕宮展拜入侍時都承旨徐邁修左承旨徐龍輔右承旨林濟遠左副承旨李義弼右副承旨李東顯同副承旨李義鳳記事官李海隣假注書金達淳記注官安經心金良倜檢校直提學朴祐源檢校直閣李晩秀以次入侍訖上具翼善冠衮龍袍乘輿由日瞻門詣景慕宮徐龍輔啓曰每當日瞻門展拜時凡儀節一依闕內動駕之例自是定式而今日出宮時殿庭軒架不當排設而誤爲排設有違定式事甚未安當該提調推考何如上曰唯出擧條上入齋室命書傳敎本宮提調許遞前望單子入之事駕前下敎展拜時至上詣版位行再拜禮仍爲奉審訖上乘輿由日瞻門還內諸臣以次退出
정조 15년
都承旨徐邁修坐左承旨尹㬦坐右承旨李晩秀內閣直左副承旨未差右副承旨洪義浩坐直同副承旨申耆坐直注書李海淸仕一員未差假注書金達淳仕直事變假注書李垿仕
정조 15년
藥房都提調洪樂性提調李𡊠副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 15년
王大妃殿惠慶宮中宮殿藥房口傳問安傳曰知道
정조 15년
李晩秀以內閣言啓曰御眞圖寫時服色當爲稟定而臣等謹考各年前例則先朝甲午一本冠帶辛丑一本冠帶癸丑二本一本衮服一本冠甲子三本二本冕服一本衮服癸酉後五年丁丑二本一本絲笠道袍一本冠癸未一本遠遊冠癸巳二本衮服當宁辛丑御眞服色用衮服今番則以何年例擧行乎敢稟傳曰服色以絳紗袍圖寫可也
정조 15년
李晩秀以內閣言啓曰御眞圖寫時諸臣入瞻依何年例磨鍊事草記批旨有明日草本圖寫兼行上綃之命矣令日官推擇吉時則今日卯時午時俱吉云草本圖寫以卯時擧行上綃以午時擧行何如傳曰允
정조 15년
尹㬦以禁衛營言啓曰今日本營軍兵日次私習云矣敢啓傳曰知道
정조 15년
尹㬦以御營廳言啓曰今日本廳軍兵日次私習云矣敢啓傳曰知道
정조 15년
傳于申耆曰書啓與別單自有體段則別無所失而無端引咎仍請惶恐待罪於頭辭政院之捧入極爲駭然若此則當以勿待罪下批乎當該承旨遞差原別單還給使之改修正以入
정조 15년
以平安都事金方行民弊條列別單傳于申耆曰諸條竝令廟堂論理草記稟處其中鐵山宣川郭山定州等被災處前此飭諭不啻申勤則爲道伯者必當十分對揚而觀此別單惠猶有未遍之歎民猶未聞之慮勢將從近發遣繡行考其勤慢而道伯則緩忽之責宜有警飭當該道臣從重推考民庫之弊尙不釐正雖非此道臣之罪其說旣登於別單此在廟堂拔例蘇救之如何而宣沙西林老江等鎭還弊房待狀聞處分其中身彌島還事爲先依所請施行事分付順安忠壯等衛徵貢事年前忠翊等衛定式蠲貢之後此輩以名色之稍異雖不一例免貢非功臣非死節人之後而毒被不干之侵漁寧不矜悶戊寅詳定外更勿擧論之意嚴飭該道大同驛奴婢推刷事特令退限一式年事分付
정조 15년
以黃海監司李敬一狀啓雹災諸邑民戶還布蕩減及停退數爻後錄馳啓事傳于申耆曰前此以備預之意俵災一款申明下敎則觀此都事別單以給災之歸於田主爲說此三南諸道之所不爲本道何如是相左乎當該道臣推考其委折卽爲據實狀聞事令廟堂嚴飭
정조 15년
以黃海都事柳星漢民弊條列別單傳于申耆曰諸條令廟堂草記稟處其中可以問于都事者詳問回啓沿海邑均廳稅事船破箭缺而不頉盆潰鹽無而責徵云者是豈先朝爲生民制法之聖意乎嚴飭道伯舊退者斯速頉給新造者亦卽加現雖一夫一氓若有如前白懲之弊則道伯守令難免重勘以此嚴飭屯田濫摠之弊日前自有申飭雖於今年之後年年永以爲式不當濫懲而濫懲處邑倅卽報巡營自巡營嚴加操切事分付諸道黃口白骨簽丁之弊飭令何如則疊役依舊者其可曰國有法綱乎從當別遣繡衣更考勤慢及今簽丁之時無或犯科事一體嚴飭諸道癘疫邑報遺漏事守令事萬萬駭然監司之不審尤爲駭然前此以報營之數少屢下飭敎則徵役於死亡之類云者是豈成說乎卽令海伯拔例嚴査首實狀聞更或以無乎報來則當以此都事差定繡衣査出見漏民人掩置守令當別樣處分亦以此嚴飭俵災事歸於田主云者極甚無謂雖已別下飭諭而更令道伯往復三南伯一例擧行無或有不均之弊海州郭山兩邑守令數遞事誠如兩道都事之論列分付銓曹限十考勿許遷轉俾邑民得以息肩
정조 15년
以全羅監司鄭民始狀啓人才探察待歲首抄擇狀聞事傳于李晩秀曰如得可合之人不待歲首卽爲狀聞事回諭
정조 15년
承旨前望單子入之申耆李晩秀落點
정조 15년
傳于李晩秀曰圖寫之役旣始掌苑別提金弘道今日政他司相換
정조 15년
申耆以訓鍊都監言啓曰本局帳幕軍鳥銃貫一中邊二中趙大運邊三中鄭碩柱各木綿一疋布子二疋貫一中邊一中金興起等二名各木綿二疋邊二中任興道等六名各木綿一疋布子一疋貫一中崔弼仲等四名邊一中金德亮等二十二名各木綿一疋考例施賞之意敢啓傳曰知道
정조 15년
申耆以禁衛營言啓曰依下敎今此瑞蔥臺試射時本營帳幕軍鳥銃邊三中一名木一疋布二疋貫一中邊一中一名木二疋邊二中五名各木一疋布一疋貫一中二名邊一中十八名各木一疋考例施賞之意敢啓傳曰知道
정조 15년
申耆以御營廳言啓曰依判付本廳兼內吹三十名等處木綿各一疋式施賞之意敢啓傳曰知道
정조 15년
申耆以御營廳言啓曰依啓下單子本廳帳幕軍李泰輝鳥銃邊三中木三疋秦好益等三名貫一中邊一中各木二疋全太天等九名邊二中各木一疋布一疋金振漢等二名貫一中閔成哲等十三名邊一中各木一疋考例分等施賞之意敢啓傳曰知道
정조 15년
申耆以戶曹言啓曰文昭殿碑閣蠶壇碑閣追慕洞碑閣淨業院碑閣流霞亭依定式發遣本曹郞廳奉審則文昭殿碑閣女防草五張夫防草九張脫落蠶壇碑閣間間雨漏北邊紅箭門傾仄追慕洞碑閣雨漏二庫四面墻垣女防草四十九張夫防草二十五張女尾十九張夫瓦十八張脫落淨業院東邊簷下方甎三張破傷流霞亭雨漏二庫女防草五張夫防草六張脫落千慕堂雨漏三庫萬懷堂雨漏三庫東墻二間頹圮西墻一間半頹圮四面墻垣蓋瓦庫庫脫落分付各該司使之卽速修改之意敢啓傳曰知道
정조 15년
申耆以兵曹言啓曰黃海道黃州居民金鎭賢等上言啓下臣曹而限內不爲現身依定式勿施之意敢啓傳曰知道
정조 15년
洪義浩以賑恤廳言啓曰平安道平壤居寡女李召史奴豆武金上言啓下本廳而限內不爲現身依定式勿施之意敢啓傳曰知道
정조 15년
有政吏批判書金文淳進參判朴祐源內閣進參議沈煥之進都承旨徐邁修進以成德雨爲副校理李義弼禮曹參議洪秉臣爲直講李昌會爲洪州牧使朴宗福爲麟蹄縣監司宰主簿金龍柱濟用主簿趙翰逵相換掌苑別提金弘道氷庫別提金在儉相換兵批判書吳載純參判洪檢參議李夔病參知尹長烈入直進同副承旨申耆進副司直李東顯李義鳳副護軍韓興裕
정조 15년
奉朝賀鄭存謙疏曰伏以臣卽見李廷岳上言之下該府者搆捏虛無誣辱狼藉臣不勝驚痛震駭臣之父母墳山在於楊州忘憂里亡父入葬在於壬戌已滿五十今者廷岳以禁渠繼葬謂之威勢廣占猝然上達天聽渠果有爲先訟卞之心則壬戌以後五十年之間何往而不卞忽於今日始有此擧乎渠以威勢二字䝱持臣而有一言可破者臣之釋褐在於辛未壬戌之於辛未爲十年卽臣孤露窮寒之時也有何威勢而使不得發言耶以此爲說渠亦自知其破綻故今者上言中變幻臣父入葬之年壬戌改以丙子丙子之於壬戌乃十五年之間奏御文字何等至嚴渠敢幻易年誣罔天聽若是無忌臣竊痛之臣於壬戌占山之初目見岡麓童濯無所障蔽靑龍脊上有荒廢古塚旣是局內至近之地故問于村人則以爲安巖洞李哥之山數十年來無子孫之來省香火其後至于今又半百年一不見上墓洞鄰之所共知所謂安巖洞距山下不過十餘里之地苟是有子孫之墓則揆以人情天理寧有是哉渠山之荒廢己自臣未占山之前而今忽歸咎於臣家之養松龍虎禁養法典所在入葬之初卽爲播植安有同局之內謂有荒廢之古塚不爲養木之理哉步數之遠近局勢之同異一見可知今其爲說有若他局闊遠之地漸次侵占者然是果成說乎渠之精神所住只在繼葬年前忽於靑龍禁養之內有兒塚偸葬者故果爲呈官禁斷其時牧使卽故判書臣嚴璹也至於數十將差縛打會客等說雖急於搆臣此豈可欺之方乎頃於幸行隔日廷岳謂有山訟事忽來請見而言辭危怕直爲迫問曰其祖墳之下其父不當繼葬乎臣答以國有法典此非私室口舌爭者溫言謝遣矣今果上言而臣所不言任自增衍敢達天聽簸弄閃幻罔有紀極此猶如此他尙何說臣於養山以後苟或以木根之侵壙爲親來訴則雖夏畦之賤卽許芟除苟使李家八十年之間不至廢祭以木根侵逼從容來言於臣則臣於此何獨靳持渠於向日冒入臣先山靑龍之內不爲關由於臣任自剪伐此何擧措不有法理專事肆氣惟意所欲抗顔爲說殆若從前香火之地公然見奪者謂天可欺獨不愧於心乎定界繼葬之說有司存焉而臣之所痛迫者以臣無似猥忝崇秩貤贈之典及於臣父恩禮優渥感徹幽明而緣臣不孝蹈籍凌蔑之辱至及泉壤只恨臣支離不死乃於癃殘垂盡之年不能庇其丘壠遭此橫逆宜卽悉暴情私以俟處分而神昏氣短辭不接續今纔略陳事實冒瀆崇嚴臣尤死罪伏乞聖明下臣此章於該道如有差爽重勘臣罪仍治臣瀆撓之罪以肅朝綱不勝幸甚臣無任惶恐隕越之至謹昧死以聞答曰省疏具悉卿懇大臣先山體貌自別可東可西之訟理宜有十分致詳以存敬禮之義況彼隻所言萬萬無理又況年條之誣罔事實之架鑿可謂節節駭惡今番上言一竝付之各房承旨抄啓務令精抄無或濫雜而及其抄啓也循例踏下之故只聞山訟幾度推恩幾度壓良幾度而已若早知卿家此事之入於下該曹秩豈或啓下乎狀者令山在官各別痛繩仍令道伯狀聞卿須安心仍傳曰此批答遣史官傳諭
정조 15년
辛亥九月二十八日辰時上御書香閣御眞上綃入瞻入侍時左承旨徐龍輔右承旨尹㬦左副承旨李義弼右副承旨洪義浩同副承旨李思祚注書李海淸假注書金達淳記注官金潭金良倜安重默左議政蔡濟恭奎章閣提學吳載純徐浩修檢校直提學朴祐源原任直提學金憙徐鼎修鄭東浚檢校直閣李晩修原任待敎尹行任直閣徐榮輔尙衣提調鄭昌順以次進伏訖濟恭曰日間聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣上曰應參諸臣入侍可也賤臣承命出傳與領敦寧洪樂性左參贊金華鎭吏曹判書金文淳戶曹判書趙鼎鎭禮曹判書洪檍工曹判書具㢞安春君西溪君熠西春君爗昌城尉黃仁點綾城尉具敏和興恩副尉金箕性偕入樂性進伏上曰卿何能入來耶命司謁扶掖樂性曰近間聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰今番回鑾時靈雨忽霑有若冥應者然實爲異常矣上曰然矣半日無雲焂然以雨果似不偶矣濟恭曰今番雨事誠非偶然感應之理定不可誣矣樂性曰元子宮諸節如何上曰近日始生兩齔毋論何物遇輒啖之時得栗子竝呑栗匡最爲可悶矣樂性曰此在幼少時例事也願益加防護焉樂性曰元子宮學步益進乎上曰移步半間許輒好坐息故姑不能快步矣樂性曰常時習於傳姆奉扶故自爾如此矣上曰居處或過溫則熱氣頗乘故居處使之稍涼矣樂性曰臣於向者仰瞻岐嶷之姿則色澤堅固滋潤雖或觸寒保無他慮而第調護之節最妨外風切願審愼毋致觸冒之患而居處之稍涼在保養之方甚爲得宜矣上曰卿爲好官卿子則補外矣然往來則似不至稍遠乎樂性曰聖恩如天感惶無地今日爲問安日次故臣强力登筵而脚病轉㞃私心悶迫矣上曰俗所謂觀音菩蕯爲卿祝之藥房批答則令政院依例書出卿則己承批樣出去可也上敎濟恭曰先朝癸巳御容圖寫時卿旣入參今番卿又摠察事不偶然矣其時先朝待卿如家人父子卿能記有否濟恭曰臣何敢忘乎其時殿下亦嘗侍坐矣上曰然矣上曰今番之不設都監蓋出於不欲張大之意而更思之後來亦當有此等事矣予於今番不爲重其事則後來之人將無以取則故稍尊事面聊以示法於來後矣又敎曰今日上綃則更費幾日可以訖工耶上綃之後卽爲設彩又卽後褙粧軸則不過一兩日似可完成然則初七日標題書寫優可爲之也濟恭曰然矣上曰今日卽草本圖寫吉日而爲念大臣勞動使之兼行上綃矣近日朝廷老人星來照諸大臣皆是耆耉使之屢次入參爲切可悶故特以省費之意爲此一日竝行之擧省費云者要令筋力之少費也至於左相則以八十老人連日勞頓尤爲悶慮況爲其子弟之心乎故予於左相赴公之時則輒費一番心慮昨日展拜時使勿參班亦以是也濟恭曰聖念每每至此臣心惶感不知所達矣昨日陪班在臣道理豈敢爲不赴之計而旣承勿參之敎雖未免欲起還止而區區私忱不勝悚蹙矣濟恭曰今番御眞服色當從先朝何年例乎上曰先朝寶齡五十歲御眞始具冕服予則今年姑未及先朝冕服之歲以絳紗袍爲之好矣仍命諸大臣仰瞻御眞先此己奉揭御眞三本於閣堂東壁一本具遠遊冠絳紗袍粧簇子當中奉安二本具燕居冠服油紙圖寫分奉簇子本一行東西上曰大臣先爲奉審後各陳所見入參諸臣三人式以次入瞻可也濟恭曰遠瞻勝於近瞻若欲就一毛髮上仔細仰看則反有離眞之慮矣仍擧手奉指簇子本西邊油紙本曰以臣賤見則此本尤洽好矣上曰予見亦如此大抵出草幾十許次僅得此本而至於東邊本則爲示卿等今朝草草圖寫故尤不滿意矣樂性曰臣意則簇子本爲十分寫盡而玉色設彩或似過白若少加潤色則庶幾無欠矣上曰予之色澤一日屢變纔起寢時異纔冠櫛時異朝時與晩時異晩時與夕時異殆無以的從故予於李命基不能善交者此而實慮此人之手終不得眞本矣此本偶然稍勝矣濟恭曰臣見則簇子本終不如油紙本矣上曰然矣上曰諸臣亦陳所見可也載純浩修祐源東浚鼎修晩修行任龍輔榮輔文淳華鎭鼎鎭熠爗等曰臣等之見簇子本爲勝矣㢞曰臣意則西邊油紙本大勝於簇子本而簇子本亦好矣仁點曰臣意簇子本最爲逼眞矣檍曰玉色則簇子本爲尤勝矣上曰尙衣提調之意何如昌順曰臣意亦謂簇子本甚好矣濟恭曰二本俱好而二本之中終是草本尤勝簇子本則所御服色慣習於仰瞻之際故諸臣之見如此而今以草本上綃服色一依簇子本所御則其爲逼眞尤當何如哉樂性曰臣意則西邊油紙本終未覺其爲勝若就簇子本更爲潤色則似當洽好矣上曰予意與左相合油紙本實勝於簇子本而諸臣之議不一李命基金弘道進前可也上下榻詣堂中敎曰汝輩之見則云何命基曰小臣則自初以油紙本爲勝矣弘道曰臣意則以東邊草本參互於簇子本以爲上綃恐好矣上曰圖寫之法先觀阿睹予顔予雖不自見而西邊油紙本阿睹之有精彩爲諸本之最何可曰不若油紙本乎且東邊油紙本本是草草尤不宜比論矣浩修曰諸臣之自楹下仰瞻者亦無不以簇子本爲好而西邊草本則下顴之豐碩終似稍過矣今將上綃當以何本爲定乎上曰然則以簇子本上綃而施彩後褙等事趁速擧行使於初二日完成可也上曰標題書寫日則諸臣入參當用黑團領矣仍命入參諸臣退出上曰都承旨何不入來乎龍輔曰以藥房啓辭未承批方在藥房云矣上曰雖未承批使之入參可也命義浩爲瑞蔥臺試所承旨先爲進去上御小輿出書香閣承史以次退出